คู่มืออภิปราย “รากฐานพระคัมภีร์เดิม (พันธสัญญาเดิม)” – วิชาย่อย 2: โลกที่สมบูรณ์แบบ
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. ปฐมกาล 1:1–2:3 เขียนขึ้นโดยผ่านการบันดาลใจสองรูปแบบ ได้แก่อะไรบ้าง?  จงอธิบาย


3. จงอธิบายภูมิหลังของสองบทดังกล่าวนี้ในแง่ของความมีพร้อมและปฏิสัมพันธ์


4. ตรงกันข้ามกับเรื่องราวอื่น ๆ เกี่ยวกับการสร้างโลกในยุคของโมเสส เพียงแค่พระวาทะที่พระเจ้าตรัสก็นำมาซึ่งระเบียบและและการควบคุมไม่ให้มีความยุ่งเหยิง  วิธีการทรงสร้างของพระเจ้าเป็นเหตุให้ท่านนมัสการพระองค์ได้อย่างไร?


5. เราสามารถเรียนรู้สิ่งใดเกี่ยวกับพระเจ้าจากวิธีการที่พระองค์ใช้ในกระบวนการทรงสร้าง?


6. ท่านเคยได้เห็นฤทธานุภาพพิเศษของพระเจ้าในทางใดบ้างในชีวิตของท่าน ซึ่งเตือนความจำท่านให้ระลึกถึงฤทธานุภาพของพระองค์ในการทรงสร้างและฤทธานุภาพของพระองค์ในการปลดปล่อยอิสราเอลจากอียิปต์และช่วยให้พวกเขาตั้งรกรากในแผ่นดินพระสัญญา?


7. ท่านปรารถนาที่จะมีประสบการณ์เพิ่มเติมเกี่ยวกับฤทธานุภาพของพระเจ้าในชีวิตของท่านอย่างไร?


8. ชาวอิสราเอลล้มเหลวในการสำนึกในพระพรของพระเจ้าในแผ่นดินพระสัญญา  ตรงกันข้าม พวกเขากลับคิดว่าอียิปต์นั้นก็ไม่เลว  มีทางใดบ้างที่เราก็ถูกล่อใจเช่นกัน ทำให้เราไม่ยอมสำนึกถึงพระพรของการที่พระคริสต์เสด็จมาเปิดตัวแผ่นดินของพระองค์ แต่กลับพอใจกับสิ่งที่ “ไม่เลว”?


9. เมื่อเปาโลกล่าวใน 2 โครินธ์ 5:17 ว่า ผู้เชื่อเป็นคนที่ถูกสร้างใหม่แล้ว ท่านบอกชัดเจนว่าผู้เชื่อนั้นได้กลายมาเป็นส่วนหนึ่งของอาณาจักรใหม่ หรือโลกใหม่  คำกล่าวนี้มีผลอย่างไรที่ทำให้ท่านรู้สึกว่าท่านไม่เพียงแค่ถูกสร้างใหม่แล้วเท่านั้น แต่ยังเป็นส่วนหนึ่งของอาณาจักรที่ถูกสร้างใหม่ด้วย?


10. ดร. พแรตต์ กล่าวว่าคริสเตียนมักตัดความเชื่อมโยงระหว่างความหวังนิรันดร์ของตนออกจากการทรงสร้าง  กล่าวอีกนัยหนึ่งก็คือ เราสันนิษฐานว่าเราจะดำรงอยู่ชั่วนิรันดร์ในโลกฝ่ายจิตวิญญาณในสวรรค์  อย่างไรก็ตาม พระคัมภีร์ใหม่สอนว่า บั้นปลายชั่วนิรันดร์ของเราจะอยู่ในฟ้าสวรรค์ใหม่และแผ่นดินโลกใหม่  คำสอนในพระคัมภีร์ใหม่เรื่องจักรวาลที่ถูกสร้างใหม่ ส่งผลต่อมุมมองของท่านเกี่ยวกับโลกในปัจจุบันอย่างไร?



ข้อความสำคัญเพื่อการทบทวน เรื่อง “โลกที่สมบูรณ์แบบ”—ความหมายดั้งเดิม
บันทึกเรื่องการทรงสร้างประกอบด้วยสามขั้นตอนหลัก ได้แก่ ระยะเริ่มต้น ระยะกลาง และระยะสิ้นสุด ซึ่งสามารถสรุปได้ดังนี้ (1) โลกที่มืดและยุ่งเหยิง; (2) การเอาชนะความยุ่งเหยิงโดยผ่านพระวาทะอันทรงสิทธิอำนาจของพระเจ้า การที่พระองค์สร้างสิ่งต่าง ๆ เป็นรูปเป็นร่างขึ้นมา และการที่พระองค์เดิมสิ่งต่าง ๆ นั้นให้เต็ม; และ (3) การมาถึงจุดสุดท้ายอันเต็มด้วยสง่าราศี นั่นคือ วันสะบาโต  จงระลึกเสมอว่าการทรงสร้างนั้นเกิดขึ้นก่อนการล้มลงในความบาป  โลกที่มืดและยุ่งเหยิงไม่ใช่สิ่งชั่วร้าย  พระเจ้าทรงสร้างมันขึ้นมาให้เป็นเช่นนั้น  เพราะเหตุใด?  ก็เพื่อประทานกระบวนทัศน์หรือวิธีการคิดแก่เราเกี่ยวกับชีวิตในโลกที่พระองค์ทรงสร้าง อันหมายความว่า มันเป็นการผจญภัยที่เราต้องวางใจพระเจ้าเมื่อเราเผชิญกับความท้าทายต่าง ๆ ที่จำเป็น และเราต้องเอาชนะความท้าทายเหล่านั้น!  ตั้งแต่ก่อนการล้มลงในความบาปด้วยซ้ำ อาดัมและลูกหลานของเขาได้รับพระบัญชาจากพระเจ้าให้ทำตามแบบอย่างของพระองค์ภายใต้สิทธิอำนาจของพระองค์ โดยการปกครองเหนือโลกนี้ (สร้างสิ่งต่าง ๆ ในโลกนี้ให้เป็นรูปเป็นร่าง) มีลูกหลานทวีขึ้นจนเต็มโลกนี้ และปกครองเหนือโลกนี้ในพระนามของพระองค์  ในภาษาฮีบรู คำว่า “ปกครองเหนือ” หมายความว่า “มีพันธะในการทำหน้าที่ ด้วยกำลังหากจำเป็น”  ดังนั้น แม้จะอยู่ในโลกที่ปราศจากความบาป ก็ยังมีความท้าทายต่าง ๆ ที่ต้องเผชิญ  จากนั้น ภายหลังจากการล้มลงในความบาป เราเห็นกระบวนทัศน์เดียวกันในอพยพ แต่ตอนนี้ซับซ้อนยิ่งขึ้นเพราะความบาป  การผจญภัยที่เผยออกมาได้ถูกสร้างขึ้นเป็นส่วนหนึ่งของการทรงสร้างของพระเจ้า

กรณีศึกษา: เมื่อเราอ่านเกี่ยวกับชีวิตของโยเซฟในหนังสือปฐมกาล เราก็พบว่ามันเป็นเรื่องราวผจญภัยน่าตื่นเต้น  โยเซฟเป็นที่รักอย่างมากของบิดา แต่ถูกบรรดาพี่ชายขายไปเป็นทาสและถูกจำคุกอย่างไม่ยุติธรรมในอียิปต์  แต่แล้วในที่สุดเขาก็กลายมาเป็นบุรุษผู้มีอำนาจสูงสุดในอียิปต์ เป็นรองเพียงแค่ฟาโรห์เท่านั้น และพระเจ้าได้ใช้โยเซฟเพื่อรักษาชีวิตคนเป็นจำนวนมาก รวมทั้งครอบครัวของท่านเองด้วย ซึ่งเป็นต้นตระกูลที่นำมาซึ่งกำเนิดของพระคริสต์ในที่สุด  ข้าพเจ้าสงสัยว่า ในขณะที่เหตุการณ์ทั้งหลายเหล่านี้กำลังทยอยเกิดขึ้น โยเซฟไม่ได้มองชีวิตของท่านว่าเป็นการผจญภัยครั้งยิ่งใหญ่ แต่น่าจะมองว่าเป็นความวุ่นวายและความล้มเหลว  แต่พระเจ้านั้นเกี่ยวข้องกับการผจญภัยเสมอ และกำลังทำงานในชีวิตของโยเซฟในแนวทางที่แม้แต่ตัวท่านเองก็มักจะไม่สามารถรับรู้ได้ โดยทำให้ชีวิตของท่านเป็นการผจญภัยครั้งยิ่งใหญ่
คำถามเพื่อการสะท้อนคิด	
1. “การผจญภัย” ไม่ควรถูกมองว่าเป็นแนวคิดฝ่ายโลกและไม่เกี่ยวข้องกับคริสเตียน  แน่นอน ผู้ไม่เชื่อได้นำแนวคิดนี้ไปใช้และพัฒนาต่อในรูปแบบที่ไม่ค่อยสมบูรณ์แบบนัก  แต่แม้กระทั่งการบิดเบือนแบบยึดตนเองเป็นศูนย์กลางนี้ก็ยังคงเป็นภาพสะท้อนของพระเจ้าแห่งการผจญภัย  ในวัฒนธรรมของข้าพเจ้า คริสตจักรนั้นได้ถูกลดความสำคัญให้เป็นเพียงแค่บางสิ่งที่ “น่าเบื่อ” ในขณะที่โลกของผู้ไม่เชื่อถูกนำเสนอว่าเป็นการผจญภัยที่น่าสนใจและยิ่งใหญ่  ในประเด็นนี้ วัฒนธรรมของท่านมีมุมมองต่อคริสต์ศาสนาอย่างไร?  จงให้หลักฐานประกอบคำตอบของท่าน
2. ท่านเคยคิดหรือไม่ว่าชีวิตคริสเตียนก็เป็นการผจญภัยที่เริ่มต้นด้วยการดำรงอยู่ในสภาพหนึ่ง และจบลงด้วยการดำรงอยู่อันเต็มไปด้วยสง่าราศีอันสูงยิ่งกว่านั้นมาก?  คริสต์ศาสนาในฐานะการผจญภัยอันยิ่งใหญ่ฟังดูน่าตื่นเต้นสำหรับท่านหรือไม่?  จงอธิบายคำตอบของท่าน
งานภาคปฏิบัติ
จงอภิปรายแนวคิดเรื่องการผจญภัยของคริสเตียนนี้กับคนอื่น ๆ  เมื่ออภิปรายแล้ว จงเขียนสรุปใจความสำคัญของสิ่งที่คนเหล่านั้นได้กล่าวถึง
จงถามผู้ไม่เชื่อว่าพวกเขามองและรู้สึกอย่างไรเกี่ยวกับคริสต์ศาสนาในประเด็นนี้
จงคุยเกี่ยวกับการสะท้อนคิดของท่านเองเกี่ยวกับประเด็นนี้กับผู้เชื่อคนอื่น ๆ และสังเกตดูว่าพวกเขาคิดและรู้สึกอย่างไร

